**Pápakörnyéki Önkormányzatok**

**Feladatellátó Társulás**

**Elnökétől**

**8541 Takácsi, Petőfi u. 1.**

**Előterjesztés**

**a Pápakörnyéki Önkormányzatok Feladatellátó Társulás**

**Társulási Tanács**

**2013. december 5–i ülésének 4. napirendjéhez**

Tárgy: Társulási Megállapodás módosítása.

**Tisztelt Társulási Tanács!**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 94. §-a szabályozza a Társulási Tanács döntéshozatalának eljárási rendjét.

A törvény hatálybalépése óta az abban foglalt, viszonylag kis terjedelmű rendelkezések együttalkalmazására vonatkozó jogértelmezések is jelentősen letisztultak.

Így bár a Mötv. 94. § (8) bekezdése lehetővé teszi, hogy a döntéshozatali eljárás egyéb szabályairól a társulás tagjai a társulási megállapodásban szabadon döntsenek, ezt a rendelkezést a határozatképesség törvényi szabályaival együttértelmezve a társulási megállapodás azon rendelkezését, mely a közszolgáltatásokban való részvételhez köti a társulás tagjainak szavazati jogát, szükséges módosítani.

A javaslat szerint a társulási megállapodás 11.1.2. pontja ennek megfelelően a Mötv. főszabályként megfogalmazott rendelkezését tartalmazza, tehát, minden tag egy szavazattal rendelkezik.

A javaslat szerint a társulási megállapodás 11.1.3. pontja a döntéshozatal szabályainál a törvényi szabályokat veszi át, azzal, hogy a határozatképesség tekintetében megteremti a minősített többséggel elfogadott határozathozatal feltételeit, így a tagok több mint felének jelenlétén túl egyéb feltételt nem támaszt.

A minősített többséggel hozott határozatok esetén pedig szintén a törvényi szabályt tartalmazza a megállapodás módosítása, vagyis a határozat elfogadásához legalább annyi tag igen szavazata szükséges, amely eléri a társulásban részt vevő tagok szavazatának több mint felét és az általuk képviselt települések lakosságszámának a felét.

A Mötv. 89. §-a és a Pápakörnyéki Önkormányzatok Feladatellátó Társulás akkor hatályos Társulási Megállapodás 9.3. pontjában szabályozottak szerint:

Kemenesszentpéter Község Önkormányzatának Képviselő-testülete 17/2013. (IV 30.) határozatával döntött arról, hogy 2014. január 1-től az önkormányzat a családsegítő és gyermekjóléti feladatait nem a társulás keretében, a Feladatellátó Intézmény közreműködésével kívánja ellátni, ezért a feladatellátásból 2013. december 31. nappal kivált.

Pápa Város Önkormányzatának Képviselő-testülete pedig 68/2013. (V. 9.) határozatával döntött arról, hogy 2013. december 31. nappal a társulásból kiválik, ahol eddig a sportfeladatok ellátásban vett részt.

Fentiekre tekintettel szükséges a Társulási Megállapodás módosítása.

Az előterjesztés 1. melléklete tartalmazza a Társulási Megállapodás módosítását a 2. melléklet pedig a módosításnak megfelelő egységes szerkezetbe foglalt Társulási Megállapodást.

Kérem a Tisztelt Társulási Tanácsot, hogy az előterjesztést megtárgyalni, s az alábbi határozati javaslatot elfogadni szíveskedjék.

**Záradék**

**A Pápakörnyéki Önkormányzatok Feladatellátó Társulás Társulási Tanács**

**/2013. (XII. 5.) határozata**

A Pápakörnyéki Önkormányzatok Feladatellátó Társulás Társulási Tanácsa a Pápakörnyéki Önkormányzatok Feladatellátó Társulás társulási megállapodás módosítását és annak egységes szerkezetét – az előterjesztés 1. és 2. mellékletében foglaltaknak megfelelően – jóváhagyja

A társulási megállapodás módosítása 2014. január 1-től lép hatályba.

Határidő: Folyamatos

Felelős: Elnök

Takácsi, 2013. november 20.

**Kunszt Szabolcs**

**elnök**